**แบบฟอร์มการเขียนแบบถอดประสบการณ์การเรียนรู้ ด้านวิจัยและงานสร้างสรรค์
ประเด็นความรู้ : เทคนิคการขอทุนวิจัยจากแหล่งทุนวิจัยภายนอก**

**1. ชื่อ-สกุล ผู้เล่าเรื่อง**  ผศ.ดร. ทศนัย ชุ่มวัฒนะ วิทยาลัยเทคโนโลยีสารสนเทศและการสื่อสาร

**2. ชื่อ-สกุล ผู้บันทึก** คณะกรรมการจัดการความรู้ วิทยาลัยเทคโนโลยีสารสนเทศและการสื่อสาร

**3. บทบาท หน้าที่ และความรับผิดชอบของผู้เล่าเรื่อง**

ดำรงตำแหน่ง รองคณบดีฝ่ายวิชาการและวิจัย วิทยาลัยเทคโนโลยีสารสนเทศและการสื่อสาร ซึ่งมีหน้าที่ในการกำกับดูแลมาตรฐานวิชาการ และพัฒนาศักยภาพทางด้านวิจัยและวิชาการทั้งในระดับชาติและนานาชาติ โดยปัจจุบันมีความรับผิดชอบในการเป็นหัวหน้าโครงการวิจัยที่ได้รับทุนสนับสนุนจาก สกว. และผลักดันให้บุคลากรภายในวิทยาลัยผลิตผลงานวิชาการเพื่อให้เป็นไปตามนโยบายและยุทธศาสตร์ของมหาวิทยาลัย

**4. เรื่องที่เล่า**

 เทคนิคการเขียนข้อเสนอโครงการวิจัย (Proposal) เพื่อขอเงินสนับสนุนจากแหล่งทุนวิจัยภายนอก

**5. ความเป็นมาของเรื่องที่เล่า**

การขอรับทุนวิจัยจากแหล่งทุนวิจัยภายในและภายนอกถือเป็นเป้าหมายและยุทธศาสตร์สำคัญที่จะพัฒนาขีดความสามารถของบุคลากรทางด้านวิชาการ อีกทั้ง ยังเป็นตัวชี้วัดหนึ่งของเกณฑ์การประเมินคุณภาพการศึกษา ดังนั้น อาจารย์ในระดับอุดมศึกษาจึงควรให้ความสำคัญและควรได้รับการสนับสนุนจากแหล่งทุนวิจัยเพื่อผลิตผลงานทางวิชาการอย่างต่อเนื่อง ซึ่งการแบ่งปันเทคนิคการเขียนข้อเสนอโครงการวิจัย (Proposal) เพื่อขอเงินสนับสนุนจากแหล่งทุนวิจัยภายนอกในครั้งนี้ จะเป็นการสร้างแนวทางให้อาจารย์เริ่มต้นเขียนข้อเสนอโครงการวิจัย (Proposal) เพื่อขอรับทุนสนับสนุนได้ ซึ่งจะเป็นการเพิ่มศักยภาพทางวิชาการให้แก่อาจารย์อีกทางหนึ่ง

**6. วิธีการ/ขั้นตอน หรือกระบวนการที่ทำให้งานนั้นประสบความสำเร็จ เทคนิคหรือกลยุทธ์ที่ใช้ ผู้มีส่วนร่วม อุปสรรคหรือปัญหาในการทำงาน และแนวทางการแก้ไข**

เทคนิคในการเขียนข้อเสนอโครงการ (Proposal) เพื่อขอรับเงินทุนสนับสนุนจากแหล่งทุนวิจัยภายนอก คือ คำว่า “TIPS” ซึ่งประกอบไปด้วย

 T = Timing

 I = Impact

 P = Practical

S = Sustainable

**1. Timing** คือ การคำนึงถึงจังหวะเวลาที่เหมาะสมในการเขียนข้อเสนอโครงการเพื่อขอทุนวิจัย โดยควรเสนอหัวข้อวิจัยที่น่าสนใจ สอดคล้องกับประเด็นที่เป็นปัญหาในขณะนั้น ซึ่งทันต่อเหตุการณ์ หรือ เป็นประเด็นปัญหาที่เกิดขึ้นมานานและควรได้รับการแก้ไขอย่างจริงจัง ซึ่งการนำเสนอหัวข้อวิจัยที่สามารถเสนอแนวทางการแก้ปัญหาที่เหมาะสมได้ ไม่ว่าปัญหานั้นจะเป็นปัญหาเฉพาะหน้าที่เร่งด่วน หรือจะเป็นปัญหาที่สะสมมานาน จะทำให้หัวข้อวิจัยนั้น มีความน่าสนใจและมีความเป็นไปได้ที่จะได้รับการสนับสนุนจากแหล่งทุนสนับสนุนงานวิจัย นอกจากนี้ ผู้ขอทุนวิจัยควรร่างข้อเสนอโครงการให้พร้อมต่อการยื่นข้อเสนอโครงการตามกรอบระยะเวลาที่แหล่งทุนวิจัยกำหนด

**2. Impact** ผู้ขอทุนวิจัยจะต้องชี้ให้เห็นถึงประโยชน์อันจะเกิดจากงานวิจัยที่ชัดเจน ว่าจะเป็นการสร้างผลกระทบในวงกว้าง ไม่ว่าจะเป็นในระดับประเทศ ภูมิภาค หรือจังหวัด กล่าวคือ จะต้องเป็นงานวิจัยที่มีประโยชน์ต่อส่วนรวม เป็นการสร้างองค์ความรู้ใหม่ หรือเป็นประโยชน์ต่อการพัฒนาต่อยอดต่อไปในอนาคตได้

**3. Practical** ข้อเสนอโครงการวิจัยนั้น จะต้องสามารถชี้ให้เห็นถึงแนวทางที่สามารถปฏิบัติได้จริง มีความเป็นไปได้ในการดำเนินการ มีทฤษฎีและเทคนิคต่างๆ มารองรับ ทั้งนี้ ในการเขียนข้อเสนอโครงการเพื่อขอรับทุนสนับสนุนจากบางแหล่งทุน ผู้ขอทุนอาจต้องอ้างอิงผลงานวิจัยเบื้องต้นของตนเองที่สอดคล้องกับหัวข้อที่นำเสนอมาประกอบในการเขียน เพื่อแสดงให้เห็นถึงภูมิหลังและความรู้ของผู้ขอทุนวิจัย ซึ่งจะเป็นการแสดงให้เห็นถึงแนวโน้มและความเป็นไปได้ที่ผู้ขอทุนจะทำวิจัยเรื่องนั้นๆ ได้จนสำเร็จ ประกอบกับการระบุกรอบเวลาที่เหมาะสมและชัดเจนในการพัฒนางานวิจัยจนบรรลุเป้าหมายที่ตั้งไว้

**4. Sustainable** โครงการวิจัยที่นำเสนอนั้น จะต้องเสนอแนวทางและวิธีการในการแก้ปัญหาแบบยั่งยืน โดยผ่านการวางแผนอย่างเป็นระบบ ซึ่งแนวทางการปัญหาที่นำเสนอนั้น อาจอยู่ในรูปแบบของการสร้างองค์ความรู้ใหม่ การนำเสนอวิธีการ หรือการสร้างเครื่องมือที่สามารถนำมาแก้ไขปัญหาได้อย่างยั่งยืน โดยการอธิบายให้เห็นถึงแผนระยะยาว เช่น 3 ปี, 5 ปี หรือ 10 ปี ของการพัฒนาต่อยอดและการนำผลจากการวิจัยไปใช้ เพื่อแสดงให้เห็นประโยชน์อย่างยั่งยืนของงานวิจัยดังกล่าว

**7. ผลลัพธ์หรือความสำเร็จที่เกิดขึ้น และสิ่งที่ผู้เล่าเรื่องที่ได้เรียนรู้จากประสบการณ์ดังกล่าว**

ผลลัพธ์ที่เกิดขึ้น คือ การได้รับอนุมัติทุนวิจัยจากแหล่งทุนวิจัยภายนอก สำนักงานกองทุนสนับสนุนการวิจัย (สกว.)

สิ่งที่ผู้เล่าเรื่องที่ได้เรียนรู้จากการขอทุนสนับสนุนจากแหล่งทุนวิจัยภายนอก มีดังนี้

1. ก่อนที่จะขอทุนสนับสนุน ต้องศึกษาให้ดีเสียก่อนว่าแต่ละแหล่งทุนสนับสนุนวิจัยนั้น มีวัตถุประสงค์อะไร มีความสอดคล้องกับงานวิจัยที่ผู้ขอทุนเสนอหรือไม่ เนื่องจากวัตถุประสงค์ของแต่ละแหล่งทุนวิจัยจะมีความแตกต่างกันออกไปในประเด็นต่าง ๆ

2. งานวิจัยที่นำเสนอ จะต้องนำไปสู่การแก้ปัญหาส่วนรวมของสังคมอย่างเป็นรูปธรรมและยั่งยืน สามารถนำไปใช้ได้จริง หรือเป็นการสร้างองค์ความรู้ใหม่

3. การเขียนวัตถุประสงค์ของงานวิจัย จะต้องมีความชัดเจน ชี้ให้เห็นถึงความสำคัญของงานวิจัยนี้ และข้อสรุปจากงานวิจัยหรือผลที่ได้รับ มีผลกระทบอย่างไร หรือมีประโยชน์อย่างไรบ้าง

4. การวางแผนการดำเนินงาน รวมถึงการประมาณการค่าใช้จ่ายต่างๆ จะต้องสามารถทำได้จริง สมเหตุสมผล และเป็นไปได้ในทางปฏิบัติ หรือ ควรพิจารณาปฏิเสธการขอรับทุนสนับสนุนวิจัยนั้นๆ หากถูกตัดงบประมาณมากจนไม่สามารถสร้างงานวิจัยได้ เพราะอาจก่อให้เกิดความเสี่ยงด้านการเงินต่อตัวผู้วิจัยเอง

5. การเขียนข้อเสนอโครงการจะต้องมีการสอดแทรกองค์ความรู้ ทฤษฎี และการทบทวนวรรณกรรม เพื่อสร้างความเชื่อมั่นให้กับผู้อนุมัติทุนวิจัย